કેનેડાના વડાપ્રધાન જસ્ટિન ટ્રુડો હમણાં પત્ની સોફિયા અને ત્રણ સંતાન ઝેવિયર, ઇલાગ્રેસ અને હદરીન સાથે આપણા દેશની મુલાકાતે આવી ગયા. તાજમહાલની મુલાકાત વખતે એ પોતાનાં સંતાનો સાથે ધીંગામસ્તી કરતા હતા. તેમની આજુબાજુમાં ઘણા સિક્યોરિટીમેન અને મીડિયાકર્મીઓ હતા, પણ એમને કશો જ ફેર પડતો ન હતો. સામાન્ય પિતા એમનાં બાળકોને લાવી જે રીતે એન્જોય કરતા હોય એ રીતે જ આ વડાપ્રધાન મજા કરતા હતા. તમે આપણા દેશના કોઈ નેતા કે મહાન માણસને આ રીતે મસ્તીમાં જોયા છે? અમદાવાદ એરપોર્ટની બહાર નીકળ્યા ત્યારે ટ્રુડોએ પોતાની બેગ પણ જાતે કેરી કરી હતી. આપણા કોઈ નેતાને આવી રીતે જોયા છે? હા, થોડાક લોકો કદાચ નોર્મલ માણસોની જેમ જીવતા હશે, બાકી મોટા ભાગના લોકો પોતાના જ ભારમાં એટલા બધા દબાયેલા હોય છે જાણે આખી દુનિયાના ભાર એની માથે જ ન હોય!